Il-Kummissjoni Ewropea llum adottat deċiżjoni biex tipproroga l-ekwivalenza għall-kontropartijiet ċentrali (central counterparties, CCPs) tar-Renju Unit sat-30 ta' Ġunju 2025. Din id-deċiżjoni tiggarantixxi l-istabilità finanzjarja tal-Unjoni Ewropea fit-terminu qasir. Barra minn hekk, illum il-Kummissjoni nediet ukoll konsultazzjoni pubblika mmirata u sejħa għal evidenza dwar modi kif jistgħu jiġu estiżi l-attivitajiet tal-ikklerjar ċentrali fl-UE u tittejjeb l-attraenza tas-CCPs tal-UE sabiex titnaqqas id-dipendenza eċċessiva tal-UE fuq is-CCPs sistemiċi ta' pajjiżi terzi. L-għan ta' din il-konsultazzjoni huwa wkoll li tesplora l-fehmiet tal-partijiet ikkonċernati dwar tibdil fl-arranġamenti superviżorji għas-CCPs tal-UE. Jekk ikunu aktar attraenti u sorveljati aħjar, is-CCPs tal-UE jtejbu l-benefiċċji tas-Suq Uniku għall-parteċipanti fis-swieq finanzjarji tal-UE u għall-impriżi tal-UE. Il-Kummissjarju Mairead McGuinness, responsabbli għall-Istabilità Finanzjarja, is-Servizzi Finanzjarji u l-Unjoni tas-Swieq Kapitali, qalet: “Il-garanzija tal-istabilità finanzjarja u l-iżvilupp ulterjuri tal-Unjoni tas-Swieq Kapitali huma l-prijoritajiet ewlenin tagħna. Il-kontropartijiet ċentrali (CCPs) għandhom rwol importanti biex jimmitigaw ir-riskju fis-sistema finanzjarja. Il-Kummissjoni qed tippjana li tippreżenta miżuri biex tnaqqas id-dipendenza eċċessiva tagħna fuq is-CCPs sistemiċi ta' pajjiżi terzi, u ttejjeb l-attraenza tas-CCPs ibbażati fl-UE filwaqt li ssaħħaħ is-superviżjoni tagħhom. Qed nistiednu lill-partijiet ikkonċernati rilevanti kollha biex jipparteċipaw fil-konsultazzjoni li qed invaraw llum.” Fit-tieni nofs tal-2022, il-Kummissjoni biħsiebha tippreżenta miżuri biex tiżviluppa attivitajiet ta' kklerjar ċentrali fl-UE. L-ewwel nett, l-għan huwa li tiġi żviluppata l-kapaċità domestika, biex b'hekk l-UE ssir ċentru tal-ikklerjar aktar kompetittiv u aktar kosteffiċjenti u tissaħħaħ il-likwidità tas-CCPs tal-UE. It-tieni, huwa essenzjali li r-riskji jiġu ġestiti tajjeb u li l-qafas superviżorju tal-UE għas-CCPs jissaħħaħ, inkluż li jkollu rwol aktar b'saħħtu għas-superviżjoni fil-livell tal-UE. Dan l-approċċ li qed jiġi propost jilħaq ekwilibriju bejn li tinżamm l-istabilità finanzjarja tal-UE fit-terminu qasir u li tinbena Unjoni tas-Swieq Kapitali b'saħħitha u kompetittiva fis-snin li ġejjin. Sfond CCP hija entità li tnaqqas ir-riskju sistemiku u ssaħħaħ l-istabilità finanzjarja billi żżomm il-pożizzjoni bejn iż-żewġ kontropartijiet f'kuntratt tad-derivattivi (jiġifieri taġixxi ta' xerrej għall-bejjiegħ u ta' bejjiegħ għax-xerrej tar-riskju). L-iskop ewlieni ta' CCP huwa li timmaniġġja r-riskju li tista' tiġġenera l-inadempjenza ta' waħda mill-kontropartijiet. L-ikklerjar ċentrali huwa kruċjali għall-istabilità finanzjarja billi jtaffi r-riskju ta' kreditu għad-ditti finanzjarji, inaqqas ir-riskji ta' kontaġju fis-settur finanzjarju, u jżid it-trasparenza tas-suq. Fit tul, id-dipendenza qawwija tas-sistema finanzjarja tal-UE fuq is-servizzi li jipprovdu s-CCPs ibbażati fir-Renju Unit tista' tippreżenta problemi importanti għall-istabilità finanzjarja. F'Settembru 2020, il-Kummissjoni adottat deċiżjoni ta' ekwivalenza limitata biż-żmien għas-CCPs tar-Renju Unit sat-30 ta' Ġunju 2022 biex jiġi evitat kull riskju possibbli għall-istabilità finanzjarja. F'din id-deċiżjoni ta' ekwivalenza, il-parteċipanti fis-suq ġew mistiedna jieħdu azzjoni u jnaqqsu l-iskoperturi tagħhom għas-CCPs tar-Renju Unit. Matul l-2021, il-Kummissjoni waqqfet Grupp ta' Ħidma (flimkien mal-Bank Ċentrali Ewropew, l-Awtoritajiet Superviżorji Ewropej u l-Bord Ewropew dwar ir-Riskju Sistemiku) biex jesplora l-opportunitajiet u l-isfidi involuti fit-trasferiment tad-derivattivi mir-Renju Unit lejn l-UE. Mid-diskussjonijiet tal-Grupp ta' Ħidma rriżulta li hemm bżonn ta' taħlita ta' miżuri differenti biex tittejjeb l-attraenza tal-ikklerjar, jiġi promoss l-iżvilupp tal-infrastruttura, u jsiru riformi fl-arranġamenti superviżorji biex fis-snin li ġejjin tinbena kapaċità tal-ikklerjar ċentrali b'saħħitha u attraenti fl-UE. L-iskadenza ta' Ġunju 2022 kienet qasira wisq biex jinkiseb dan. Għaldaqstant, id-deċiżjoni ta' proroga tal-lum kienet neċessarja. Fl-10 ta' Novembru 2021, il-Kummissarju McGuinness ħabbret li l-Kummissjoni kienet se tipproponi proroga tad-deċiżjoni ta' ekwivalenza. Għal Aktar Informazzjoni Id-Deċiżjoni ta' ekwivalenza tal-lum Link għall-konsultazzjoni pubblika u s-sejħa għall-evidenza